1.  ปัจจัยความเสี่ยง

ในปี 2554 ได้มีสถานการณ์ต่างๆ ที่สำคัญเกิดขึ้น อันได้แก่
การถดถอยของภาวะเศรษฐกิจโลกที่เกิดขึ้นในภูมิภาคหลักของโลกโดยเฉพาะวิกฤตหนี้สินสาธารณะในยุโรป
แผ่นดินไหวครั้งใหญ่ในประเทศญี่ปุ่นและการเกิดอุทกภัยร้ายแรงในประเทศไทยซึ่งครอบคลุมพื้นที่ส่วนใหญ่ของประเทศรวมทั้งกรุงเทพมหานครและปริมณฑล
ซึ่งบริษัทฯ ได้ตระหนักถึงสภาวการณ์ดังกล่าว
และได้ประเมินผลกระทบจากความเสี่ยงพร้อมทั้งกำหนดแนวทางรองรับผลกระทบที่เกิดขึ้นหรืออาจเกิดขึ้น
ดังนี้

1.  ความเสี่ยงจากการชะลอตัวของเศรษฐกิจโลก

การชะลอตัวของเศรษฐกิจโลกตามที่กล่าวข้างต้นได้มีผลกระทบโดยตรงต่อผลการดำเนินงานของบริษัทฯ
และบริษัทย่อยเนื่องจากการขายส่วนใหญ่เป็นการส่งออกและมีตลาดหลักคือลูกค้าในยุโรปประมาณร้อยละ
40 และสหรัฐอเมริการ้อยละ 20 ของยอดขายรวมในปี 2554
ซึ่งทำให้มีผลกระทบต่อการขายผลิตภัณฑ์โซลาร์อินเวอร์เตอร์ที่มีตลาดหลักอยู่ในประเทศเยอรมันค่อนข้างมาก
ซึ่งจากการเกิดวิกฤติหนี้สาธารณะในยุโรปและรัฐบาลของประเทศดังกล่าวได้เปลี่ยนแปลงนโยบายการสนับสนุนการใช้พลังงานหมุนเวียนด้วยการลดอัตราการรับซื้อพลังงานลง
ทำให้ความต้องการในผลิตภัณฑ์ที่เกี่ยวข้องลดลง

อย่างไรก็ตาม บริษัทฯ ได้แสวงหาตลาดใหม่ ได้แก่ สหรัฐอเมริกา อินเดีย
ไทยรวมทั้งประเทศอื่นๆในเอเชียและออสเตรเลียซึ่งล้วนมีแนวโน้มและศักยภาพที่จะมีการเติบโตของผลิตภัณฑ์ดังกล่าวพร้อมทั้งมีการขยายสายผลิตภัณฑ์ให้มีประเภทและขนาดของผลิตภัณฑ์ที่เหมาะสมกับความต้องการของตลาดดังกล่าว
ทั้งนี้ บริษัทฯ
ยังเชื่อมั่นว่าผลิตภัณฑ์ในกลุ่มพลังงานหมุนเวียนจะยังคงเป็นที่ต้องการของตลาดทั้งในปัจจุบันและในอนาคต

2.  ความเสี่ยงด้านอัตราแลกเปลี่ยน

จากการที่ธุรกิจด้านการส่งออกต้องเผชิญกับความท้าทายอย่างมาก เช่น
การตกต่ำของภาวะเศรษฐกิจโลก
ซึ่งมีผลทำให้เงินสกุลหลักของโลกทั้งดอลลาร์สหรัฐและยูโรมีความผันผวนอย่างมากและส่งผลกระทบต่อค่าเงินบาท
ทำให้มีความเสี่ยงด้านอัตราแลกเปลี่ยนสูงขึ้น แต่เนื่องจากรายได้ส่วนใหญ่ของบริษัทฯ
ยังเป็นเงินดอลลาร์สหรัฐและรายจ่ายหลักเป็นเงินสกุลดอลลาร์สหรัฐเช่นกัน
จึงนับเป็นการบริหารความเสี่ยงโดยธรรมชาติ (Natural hedge)
ซึ่งสามารถช่วยลดความเสี่ยงได้ส่วนหนึ่ง

นอกจากนี้ เนื่องจากบริษัทฯ ยังมีเงินตราต่างประเทศสุกลอื่นๆ ที่ต้องบริหารจัดการ เช่น เงินยูโร
รูปีอินเดียและอื่นๆ ซึ่งบริษัทฯ
ก็ยังคงดำเนินโยบายที่จะทำการป้องกันความเสี่ยงแบบคุ้มครองสถานะสุทธิของเงินแต่ละสกุลแบบเต็มจำนวนเช่นเดิม
เพื่อให้เกิดประสิทธิภาพสูงสุดในการลดความเสี่ยงที่อาจเกิดขึ้นจากความผันผวนของอัตราแลกเปลี่ยนหรืออัตราดอกเบี้ย
และเนื่องจากสถานการณ์ตลาดเงินโลกในปี 2554
ที่มีสภาพเอื้ออำนวยต่อแนวทางการบริหารอัตราแลกเปลี่ยนของบริษัทฯ จึงทำให้บริษัทฯ
มีกำไรจากอัตราแลกเปลี่ยนรวม 138.6 ล้านบาท อย่างไรก็ตาม
การบริหารความเสี่ยงด้านอัตราแลกเปลี่ยนของบริษัทฯ
มีจุดมุ่งหมายหลักก็เพื่อการลดความเสี่ยงของอัตราแลกเปลี่ยนโดยหลีกเลี่ยงการเก็งกำไร
โดยคำนึงถึงค่าใช้จ่ายโดยรวมที่อาจเกิดขึ้น
เพื่อให้มั่นใจว่าค่าใช้จ่ายที่เกิดขึ้นเมื่อเทียบกับความเสี่ยงแล้วอยู่ในระดับที่เหมาะสมและยอมรับได้

3.  ความเสี่ยงด้านวัตถุดิบและซัพพลายเชน (Supply Chain)

จากการที่ ได้เกิดแผ่นดินไหวครั้งใหญ่ในประเทศญี่ปุ่นเมื่อวันที่ 11 มีนาคม 2554
ทำให้มีผลกระทบอย่างรุนแรงต่อระบบซัพพลายเชนของโลก แต่อย่างไรก็ตาม บริษัทฯ
มิได้รับผลกระทบมากนักจากเหตุการณ์ดังกล่าว
เนื่องจากการมีระบบป้องกันและแผนสำรองเผื่อเหตุการณ์ที่ไม่คาดคิดที่อาจเกิดขึ้นไว้แล้ว
โดยกำหนดแหล่งวัตถุดิบจากหลายๆ แหล่งและหลากหลายประเทศ นอกจากนี้
ยังได้ประสานงานกับผู้จำหน่ายวัตถุดิบเพื่อให้จัดเตรียมวัตถุดิบในปริมาณที่ต้องการไว้ล่วงหน้าอยู่เสมอ
รวมทั้งการนำระบบการรับฝากสินค้า (Consignment Inventory Program)
มาใช้ซึ่งช่วยให้สามารถป้องกันการขาดแคลนอย่างกะทันหันของวัตถุดิบบางประเภทที่ต้องนำเข้าจากต่างประเทศ
ทำให้การผลิตสามารถดำเนินไปได้อย่างราบรื่น
เหตุการณ์ดังกล่าวมีผลกระทบต่อยอดขายน้อยกว่าร้อยละ 2 ซึ่งต่ำกว่าที่บริษัทฯ
ได้ประเมินไว้เบื้องต้นที่ร้อยละ 7 ถึง 10
และด้วยการทำงานอย่างเป็นทีมของหน่วยงานด้านจัดซื้อและการให้ความสนับสนุนอย่างดีจากลูกค้า
คู่ค้าหรือซัพพลายเออร์และทีมงานด้านวิจัยของบริษัทฯ
ทำให้ผลกระทบจากสถานการณ์ดังกล่าวได้คลี่คลายลงและยอดขายของบริษัทฯในไตรมาสที่สามมิได้รับผลกระทบแต่อย่างใด

สถานการณ์น้ำท่วมครั้งใหญ่ในประเทศที่เกิดขึ้นในปีนี้สร้างผลกระทบอย่างรุนแรงต่อระบบซัพพลายเชนทั้งภายในประเทศและของโลก
และก็เป็นอีกครั้งหนึ่งที่บริษัทฯ เกือบมิได้ได้รับผลกระทบจากเหตุการณ์ดังกล่าว
เนื่องจากการทำงานและการวางแผนอย่างมีประสิทธิภาพและประสิทธิผลของหน่วยงานที่เกี่ยวข้องดังที่ได้กล่าวข้างต้น
ทำให้บริษัทฯ สามารถส่งมอบสินค้าให้กับลูกค้าได้ตามกำหนดเวลา

ในปีหน้า 2555 จะเป็นอีกปีหนึ่งที่ต้องระมัดระวังเนื่องจากมีสิ่งท้าทายต่างๆ รออยู่ค่อนข้างมาก
อันได้แก่ภาวะวิกฤตการณ์หนี้สาธารณะในยุโรปที่ยังค้างคาและยังไม่มีแนวทางที่ชัดเจนในการแก้ปัญหา
สภาวะการว่างงานและการเติบโตทางเศรษฐกิจที่ตกต่ำของประเทศสหรัฐ
สิ่งเหล่านี้ล้วนทำให้เกิดความไม่แน่นอนและอาจสร้างความผันผวนอย่างมากในตลาดรวมทั้งระบบซัพพลายเชน
ซึ่งทางบริษัทฯ จะต้องติดตามสถานการณ์ภาวะเศรษฐกิจโลกและตลาดซัพพลายเชนอย่างใกล้ชิดต่อไป
และนำแนวทางการป้องกันหรือแผนสำรองเผื่อสถานการณ์ฉุกเฉิน (Contingency Plan)
ที่มีอยู่มาใช้เพื่อลดผลกระทบจากความเสี่ยงดังกล่าวต่อไป

4.  ความเสี่ยงด้านความสามารถในการเรียกชำระหนี้

ภาวะภัยพิบัติที่เกิดขึ้นในปีที่ผ่านมามิได้มีผลกระทบใดๆ
ต่อการดำเนินงานด้านการเรียกชำระหนี้จากลูกค้าของบริษัทฯ แต่อย่างใด
เนื่องจากลูกค้าส่วนใหญ่มิได้อยู่ในพื้นที่ดังกล่าว
จึงมิได้รับผลกระทบโดยตรงหรือผลกระทบอย่างมีนัยสำคัญ นอกจากนี้ แม้ว่าบริษัทฯ
จะส่งออกสินค้าส่วนใหญ่ไปยังประเทศสหรัฐหรือกลุ่มประเทศยุโรปซึ่งปัจจุบันมีสภาพเศรษฐกิจที่ไม่เอื้ออำนวยต่อการดำเนินธุรกิจมากนัก
แต่ภาวะเศรษฐกิจโลกที่ถดถอยดังกล่าวก็มิได้มีผลกระทบต่อการเรียกเก็บหนี้บริษัทฯ เท่าใดนัก
เนื่องจากทีมงานด้านการขายได้ตระหนักถึงสภาวการณ์ดังกล่าวและมีความระมัดระวังในการคัดเลือกลูกค้าในเบื้องต้นมากขึ้น
แต่หากสภาพการณ์ดังกล่าวยังคงอยู่และมีความรุนแรงขึ้นในปีหน้า บริษัทฯ
จำเป็นต้องติดตามสถานการณ์ภาวะเศรษฐกิจโลกอย่างใกล้ชิดต่อไป
พร้อมทั้งยังคงต้องดูแลและประเมินฐานะทางการเงินของลูกค้าอย่างระมัดระวัง
เพื่อให้มั่นใจว่าการขายสินค้าจะสามารถเรียกเก็บเงินได้

บริษัทฯ
ยังคงให้ความสำคัญในด้านระบบการทำงานและบุคลากรทางด้านการบริหารลูกหนี้อย่างต่อเนื่อง
พร้อมทั้งได้มอบหมายให้บุคลากรจากส่วนงานการบริหารลูกหนี้ลงพื้นที่ร่วมกับฝ่ายขายในพื้นที่ที่สำคัญ
เพื่อสนับสนุนและประสานงานกับฝ่ายขายในพื้นที่ได้อย่างใกล้ชิดและมีประสิทธิภาพ นอกจากนี้ บริษัทฯ
ยังคงใช้บริการด้านการประกันลูกหนี้กับบริษัทประกันภัยระดับโลก
ซึ่งนอกจากจะทำหน้าที่ช่วยประกันความเสี่ยงจากการเรียกเก็บหนี้แล้ว
ยังช่วยติดตามและรายงานถึงการเปลี่ยนแปลงสถานะทางการเงินในปัจจุบันของลูกค้าให้ทราบอยู่เสมอ
เพื่อเป็นข้อมูลสำคัญให้แก่ฝ่ายวิเคราะห์สินเชื่อในการวิเคราะห์ฐานะการเงินของลูกค้าได้อย่างทันต่อสถานการณ์และสามารถรับมือกับการเปลี่ยนแปลงที่เกิดขึ้นอย่างรวดเร็วได้

5.  ความเสี่ยงด้านแรงงานสัมพันธ์

บริษัทฯ ให้ความสำคัญอย่างยิ่งต่อการบริหารด้านแรงงานสัมพันธ์ด้วยการจัดกิจกรรมต่างๆ
เพื่อเสริมสร้างแรงงานสัมพันธ์ร่วมกับพนักงานและสหภาพแรงงานอย่างต่อเนื่อง นอกจากนี้
เพื่อเป็นการสร้างความสัมพันธ์อันดีและร่วมกันป้องกันและแก้ไขปัญหาที่อาจเกิดขึ้น บริษัทฯ
ได้จัดให้มีคณะกรรมการแรงงานสัมพันธ์ร่วมกันระหว่างนายจ้างและลูกจ้าง
โดยจัดให้มีการพบปะแลกเปลี่ยนความคิดเห็นประชุมหารือร่วมกันเป็นประจำทุกเดือน
เพื่อรับฟังปัญหาและหาแนวทางแก้ปัญหาร่วมกัน
ตลอดจนมีการจัดกิจกรรมที่ส่งเสริมแรงงานสัมพันธ์อย่างสม่ำเสมอ
ซึ่งนอกจากจะเป็นการสร้างความสัมพันธ์อันดีต่อกันแล้ว
ยังนำมาซึ่งการพัฒนาสร้างสรรค์สิ่งที่เป็นประโยชน์ต่อพนักงานและองค์กรต่อไป

นอกจากนี้ บริษัทฯ ยังได้จัดทำแผนการรองรับสถานการณ์ที่อาจเกิดขึ้นหากบริษัทฯ
และพนักงานไม่สามารถที่จะตกลงกันได้ ซึ่งอาจจะนำไปสู่ข้อพิพาทด้านแรงงาน
มีการประท้วงหรือนัดหยุดงาน โดยได้จัดทำแผนฉุกเฉินรองรับกรณีเกิดเหตุการณ์ดังกล่าว
โดยมีการระบุหน้าที่ความรับผิดชอบของผู้บริหาร หัวหน้างาน
พนักงานรวมถึงเจ้าหน้าที่และหน่วยงานราชการที่เกี่ยวข้อง
เพื่อร่วมประสานงานและแก้ปัญหาหากเกิดเหตุการณ์ดังกล่าวให้ได้อย่างทันท่วงที

6.  ความเสี่ยงด้านการลงทุนและการให้ความช่วยเหลือทางการเงิน

การลงทุนและการให้ความช่วยเหลือทางการเงินแก่กลุ่มบริษัทย่อยย่อมมีความเสี่ยงทางธุรกิจเกิดขึ้น
บริษัทฯ จึงต้องมีเครื่องมือที่ช่วยบริหารความเสี่ยงดังกล่าวที่เหมาะสม โดยบริษัทฯ
จะดำเนินการดูแลอย่างใกล้ชิดในด้านการบริหารการเงิน อัตราแลกเปลี่ยน ลูกหนี้การค้า
และการดูแลด้านกิจกรรมการเงินและการบริหารที่สำคัญอื่นๆ นอกจากนี้
ยังได้จัดให้ผู้บริหารของบริษัทย่อยต่างๆ เข้ามานำเสนอผลงาน แผนงาน
รวมทั้งมีการฝึกอบรมและพบปะกันที่บริษัทฯ เป็นครั้งคราวหรือประชุมผ่านวีดิทัศน์ทางไกลทุกเดือน
เพื่อให้มีการประเมินผลและติดตามการทำงานรวมทั้งเอื้ออำนวยให้ผู้บริหารกลุ่มดังกล่าวได้แลกเปลี่ยนความคิดและสามารถบริหารงานให้เป็นไปในทิศทางเดียวกันอย่างมีประสิทธิภาพ
รวมทั้งยังเป็นการสร้างขวัญและกำลังใจในการทำงานและมีการประสานงานที่ดีภายในกลุ่มอีกด้วย

7.  ความเสี่ยงในการเปลี่ยนแปลงนโยบายของผู้ถือหุ้นรายใหญ่

เนื่องจากบริษัท เดลต้า อีเลคโทรนิคส์ อิงค์ ประเทศไต้หวันและบริษัทย่อยในประเทศจีน
ซึ่งเป็นผู้ถือหุ้นใหญ่ของบริษัทฯ มีการดำเนินธุรกิจเช่นเดียวกันกับบริษัทฯ
ซึ่งสินค้าบางชนิดอาจมีลักษณะเหมือนหรือคล้ายคลึงกัน
จึงอาจส่งผลกระทบในด้านลบต่อกิจการของบริษัทฯ ได้ อย่างไรก็ตามในการกำหนดนโยบาย บริษัทฯ
ได้มุ่งที่จะเพิ่มความสามารถในการแข่งขันในตลาดโลกมากกว่าที่จะเน้นการแข่งขันกันเองที่นอกจากจะมิได้สร้างประโยชน์โดยรวมแก่กลุ่มแล้ว
ยังอาจลดอำนาจการแข่งขันกับคู่แข่งนอกกลุ่มด้วย

ในทางกลับกัน การทำงานร่วมกับผู้ถือหุ้นใหญ่ในลักษณะเครือข่ายทำให้เกิดประโยชน์ร่วมกันในหลายๆ
ด้าน เช่นการพัฒนาศักยภาพด้านการวิจัยและพัฒนาผลิตภัณฑ์ การเพิ่มช่องทางการจัดจำหน่าย
และการสร้างอำนาจต่อรองในการจัดซื้อวัตถุดิบ เป็นต้น
โดยนโยบายการดำเนินกิจการของแต่ละบริษัทยังคงให้เป็นไปอย่างอิสระ และที่ผ่านมาบริษัทฯ
ยังได้รับการส่งเสริมและสนับสนุนกิจการจากผู้ถือหุ้นใหญ่ของบริษัทฯ ด้วยดีมาโดยตลอด